b'\n_START_ARTICLE_\nAlja\xc5\xa1ki skavti\n_START_SECTION_\nZgodovina\n_START_PARAGRAPH_\nZaradi potrebe po nadzorovanju alja\xc5\xa1ke obale je brigadni general Simon B. Buckner mlaj\xc5\xa1i septembra 1941 odobril ustanovitve posebne izvidni\xc5\xa1ke enote_NEWLINE_1. oktobra 1941 so tako uradno ustanovili Skavtski odred (za\xc4\x8dasni), Obrambno poveljstvo Aljaske (izvirno Scout Detachment (Prov), Alaskan Defense Command), ki je ob ustanovitvi imel okoli 60 pripadnikov. Enota je sprva imela 3 \xc4\x8dastnike (podpolkovnik Lawrence V. Castner, major William J. Verbeck in nadporo\xc4\x8dnik Robert Thompson) ter \xc5\xa1tiri pod\xc4\x8dastnike, ki so jih premestili iz 4. pehotnega polka. Mo\xc5\xa1tvo pa so sestavljali belci ter eskimski, alu\xc5\xa1ki in drugi Ameri\xc5\xa1ki staroselci, ki so bili po poklicu lovci, postavljalci pasti, ribi\xc4\x8di, vodi\xc4\x8di, cestni in\xc5\xbeenirji,... ter so imeli tako veliko izku\xc5\xa1enj s pre\xc5\xbeivetjem v alja\xc5\xa1ki divjini. Posebej so izbrali tudi topografske in komunikacijske specialiste. Osnovno urjenje je potekalo zelo neposredno; najbolj izku\xc5\xa1eni skavti so prevzeli urjenje neposredno v divjini in u\xc4\x8dili pre\xc5\xbeivetje v naravi; specialisti pa so skavte u\xc4\x8dili komunikacijo (morsejevo abecedo), branje zemljevidov, na\xc4\x8drtovanje operacij,... Urjenje se je kon\xc4\x8dalo maja 1942. V enoti se niso posebej zmenili za voja\xc5\xa1ko disciplino; uporabljali so me\xc5\xa1anico voja\xc5\xa1ke in civilne opreme, poveljstvo je prevzel najbolj izku\xc5\xa1eni v skupini, na \xc4\x8dine se niso ozirali,..._NEWLINE_Pred ameri\xc5\xa1ko osvoboditvijo zahodnih Aleutov, so skavte poslali v manj\xc5\xa1ih skupinah, da so pristali na obali in poiskali najprimernej\xc5\xa1a mesta za izkrcanje. Pozneje so skavti delovali kot svetovalci, u\xc4\x8ditelji, izvidniki,... za ameri\xc5\xa1ke enote, ki so bile poslane na to oto\xc4\x8dje; hkrati pa so se podajali na nadzorovalne patrulje, kjer so iskali prisotnost Japoncev na oto\xc4\x8dju. Maja 1943 so nekateri skavti sodelovali v bitki za Attu, avgusta istega leta pa za Kisko. Potem, ko so izgnali Japonce iz oto\xc4\x8dja, pa so nadaljevali z geodetskim raziskovanjem oto\xc4\x8dja._NEWLINE_6. novembra 1943 je bila enota preimenovana v 1. bojni obve\xc5\xa1\xc4\x8devalni vod, Alja\xc5\xa1ki oddelek (izvirno 1st Combat Intelligence Platoon, Alaskan Department), s \xc4\x8dimer so tudi izgubili svoj za\xc4\x8dasni status. Po reorganizaciji je enota imela dva \xc4\x8dastnika in 86 drugih pripadnikov._NEWLINE_Po koncu vojne so enoto decembra 1945 razpustili.'